Першае ўжыванбне Т-62 у бою адбылося ў савецка-кітайскам памежным канфлікце на высьпе Даманскай у сакавіку 1969 году. Ужываньне танкаў у канфлікце стала выпадковасьцю; падчас канфлікту, 15 сакавіка, да каманднаму пункту памежнікаў, якія вялі баі з кітайскімі войскамі, па памылцы падышла група зь дзевяці Т-62. Было вырашана выкарыстоўваць танкі для падтрымкі памежнікаў, якія зьведалі недахоп цяжкага ўзбраеньня. Тры Т-62 рушылі па лёдзе да занятай кітайскімі войскамі выспы Даманскай у спробе абыйсьці выспу й адсекчы яго ад падыходзячых з боку кітайскае мяжы рэзэрваў, але кітайцы апынуліся падрыхтаванымі да такой падзеі й адкрылі шчыльны агонь з РПГ-2, у выніку чаго галаўны танк быў падбіты, а астатнія два адышлі да савецкага берагу; экіпаж падбітага танку быў зьнішчаны стралковай зброяю пры спробе пакінуць машыну. Да вечара таго ж дня, пасьля масыраванае артпадрыхтоўкі, кітайскія войскі былі выбіты з Даманскага, але як высьвятлілася, да таго часу кітайскія выведнікі пасьпелі дасьледаваць танк і зьняць зь яго шэраг прыбораў, у тым ліку стабілізатар узбраеньня, які лічыўся найболей сакрэтным з таго, што было ўсталявана на Т-62. Танк было вырашана зьнішчыць, але атрымалася толькі ўтапіць яго, зламаўшы лёд мінамётным агнём. У канцы красавіка 1969 году, пасьля канчатка баявых дзеяьнняў, кітайцам атрымалася падняць танк з дна ракі й больш старанна вывучыць, пасьля чаго ён быў усталяваны ў музэі НВВК у Пэкіне.